精神醫學

精神醫學，又叫、，係醫學嘅其中一門專科，專門醫治同預防精神障礙。

常見問題

上癮 

上癮係指一個人重複係噉吸食某啲物質或者做某樣行為，而佢嘅呢種傾向對佢或者第啲人造成損害－例如吸毒吸到傷咗身或者爛賭賭到屋企破產呀噉。

上癮同個腦嘅前額皮層好有啦掕：呢啲腦區都識得由中腦度接收訊號；除咗掌管自控能力之外，前額皮層嘅結構仲會幫手產生環境提示同吸毒行為之間嘅連繫－例如家陣個人有好幾次都係一去到酒吧就吸毒，前額皮層會幫手令佢將「酒吧嘅環境」同「又夠鐘吸毒」聯想埋一齊，搞到佢次次一去到酒吧就有股癮想去吸毒，而研究指呢種環境提示同行為之間嘅連繫係吸毒上癮嘅主因之一，仲可以搞到一個人喺戒咗毒好耐之後先至嚟毒癮返發，例：明明戒咗毒成幾年咁耐，但一返去第一次接觸毒品嗰間酒吧就毒癮返發。

抑鬱症 

抑鬱症係一種心理病，病人會持續覺得情緒低落同埋覺得冇嗮人生嘅樂趣呀噉，嚴重起上嚟仲可以出現自殺嘅傾向。

精神醫學上有深入噉研究「抑鬱症要點樣應付」呢條問題，而廿一世紀初開始興起咗用對犒賞系統嘅刺激嚟治療抑鬱症：神經科學界喺 1950 年代開始有方法將電極安全噉植入去人嘅腦嗰度，並且透過呢啲電極嚟刺激個人嘅特定腦區；有研究抑鬱症嘅科學家就開始對呢種技術有興趣－抑鬱症嘅其中一個病徵係失樂，指病人對原本有興趣嘅活動冇嗮興趣，而神經科學研究表明，抑鬱症往往涉及多個犒賞系統腦區－包括前額皮層同 NAc －嘅活動弱得滯，所以呢啲科學家就喺度諗緊試吓用腦深層刺激嘅技術，用電極刺激抑鬱症病人嘅 NAc，諗住噉做可以人工噉令病人感受到多啲快感，而廿一世紀初嘅研究發現，呢種做法的確有助舒緩抑鬱症嘅失樂症狀。

神經內科
心理治療
心理學
智商測驗

攷